Diari Oficial de la Generalitat Valenciana


Sumari del DOGV 6612, del 20-09-2011 (2011/9534)

ACORD de 16 de setembre de 2011, del Consell, pel qual es declara la urgent ocupació dels béns i drets subjectes a l'expedient d'expropiació forçosa, de la Diputació Provincial de Castelló, instruït per a l'execució del projecte d'ampliació i millora de la carretera de Tírig a la Salzadella.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6612

Data del DOGV
:   20-09-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/9534


Data del document
:   16-09-2011

Organisme emissor
:   Conselleria de Presidència

Tipus de document
:   Acord

ACORD de 16 de setembre de 2011, del Consell, pel qual es declara la urgent ocupació dels béns i drets subjectes a l'expedient d'expropiació forçosa, de la Diputació Provincial de Castelló, instruït per a l'execució del projecte d'ampliació i millora de la carretera de Tírig a la Salzadella. [2011/9534]  
El Consell, en la reunió del dia 16 de setembre de 2011, va adoptar l'acord següent:  
  
Antecedents de fet  
  
Primer. La Junta de Govern de la Diputació Provincial de Castelló, en sessió de 1 de març de 2011, va acordar sotmetre a informació pública, pel termini de quinze dies, la relació de béns i drets afectats per l'execució del projecte de les obres d'ampliació i millora de la carretera de Tírig a la Salzadella.  
  
Segon. El projecte per a la realització de les obres, al costat de l'estudi d'impacte ambiental, estudi d'integració paisatgística i el pla especial complementari, s'aprovaren mitjançant l'Acord plenari de 15 de setembre de 2009. Sotmés a informació pública durant vint dies hàbils, mitjançant edicte publicat en el Diari Oficial de la Comunitat Valenciana número 6020, de 25 de maig de 2009, en el periòdic Mediterrani de 13 de maig de 2009, i en el tauler d'anuncis dels ajuntaments de Tírig i la Salzadella, i en la corporació provincial, no consta la presentació de reclamacions o la formulació d'al·legacions al projecte, tot això segons el certificat emès per la Diputació Provincial de Castelló el 19 de maig de 2011.  
  
Tercer. La relació concreta i individualitzada de béns i drets objecte d'expropiació es va publicar en el Butlletí Oficial de la Província número 33, de 17 de març de 2011, i en el periòdic Mediterrani de 15 de març de 2011, havent-se exposat al tauler d'anuncis dels ajuntaments de Tírig i la Salzadella. Transcorregut el termini esmentat, consten en l'expedient al·legacions relatives a canvis de titularitat, domicili, dades personals i error en el tipus de cultiu.  
  
Quart. Així mateix, mitjançant l'Acord de la Junta de Govern de 17 de maig de 2011, es va aprovar definitivament la relació de béns i drets afectats per l'expropiació forçosa per a l'execució del projecte de referència amb les modificacions oportunes, ratificant la necessitat d'ocupació dels béns i drets al·ludits.  
  
Cinqué. La sol·licitud d'urgent ocupació de béns i drets afectats per l'expropiació es formulà en l'Acord de la Junta de Govern de 17 de maig de 2011, justificant els motius excepcionals, per raons de seguretat viària, del procediment d'urgent ocupació dels béns i drets:  
  
«El projecte esmentat millorarà immediatament la seguretat viària a la carretera que enllaça els nuclis urbans de Tírig i la Salzadella, els habitants del municipi de Tírig utilitzen el camí existent entre aquest municipi i el veí de la Salzadella per a accedir a la carretera CV-10, la qual dóna accés a la xarxa de carreteres implantada a la Comunitat Valenciana. Aquesta circumstància ha generat un gran augment del trànsit de vehicles en aquesta carretera que resulta incompatible amb les característiques geomètriques que aquesta presenta en l'actualitat, amb traçat molt deficient tant en planta com en alçat, i disposa tan sols de cinc metres d'amplària de calçada, la qual cosa, unit a les irregularitats presents en el ferm i a la quasi inexistent senyalització, implica un inadmissible augment del risc per a la circulació de vehicles per la carretera esmentada.   
Les circumstàncies excepcionals que existeixen en l'actualitat, esmentades anteriorment, fan necessària i urgent l'execució del projecte d'ampliació i millora de la carretera de Tírig a la Salzadella, per a ampliar la secció transversal de la carretera amb la finalitat de construir una calçada de 7,0 m i 2 bermes de 0,5 m, rectificar les corbes de ràdio reduït i amb escassa visibilitat per a millorar la seguretat viària en la circulació, així com construir les interseccions necessàries que permeten la incorporació dels vehicles a la carretera, i l'eixida d'aquesta amb total seguretat».  
  
Sisé. Consta en l'expedient l'acta de replanteig i la retenció de crèdit.  
  
Fonaments de dret  
  
I. La Diputació Provincial de Castelló té capacitat jurídica per a acordar l'expropiació dels béns afectats a fi d'utilitat pública o interés social, d'acord amb l'article 2.1 de la Llei d'Expropiació Forçosa, en relació amb l'article 4 de la Llei 7/1985, de 2 d'abril.  
  
II. L'article 94 del text refós de les disposicions legals vigents en matèria de règim local, aprovat pel Reial Decret Legislatiu 781/1986, de 18 d'abril, disposa que «les obres compreses en els plans d'obres i serveis locals, inclosos els plans provincials de cooperació, portaran com a annex la declaració d'utilitat pública i la necessitat d'ocupació dels terrenys i edificis que hi comprenguen a l'efecte de la seua expropiació forçosa».  
III. L'article 52 de la Llei d'Expropiació Forçosa, i concordants del Reglament, preveuen la possibilitat de declarar, excepcionalment, la urgent ocupació dels béns afectats per l'expropiació que done lloc la realització d'una obra o finalitat determinada, amb les conseqüències que s'hi estableixen.  
IV. La declaració d'urgent ocupació, que segons l'article 56 del Reglament d'Expropiació Forçosa ha d'estar degudament motivada, està justificada en el cinquè antecedent de fet.  
V. D'acord amb l'annex I, apartat b) 4.3 del Reial Decret 3318/1983, de 25 d'agost, es traspassaren a la Generalitat les competències sobre la declaració d'urgent ocupació de béns afectats per expropiacions forçoses en expedients instruïts per les corporacions locals. La competència per a formular aquesta declaració correspon al Consell, d'acord amb els articles 29 i 50 del Estatut d'Autonomia de la Comunitat Valenciana, en relació amb l'article 21 i la disposició final segona de la Llei del Consell.  
VI. L'acord en què es declare la urgent ocupació dels béns afectats haurà de publicar-se en el Diari Oficial de la Comunitat Valenciana, a l'efecte de l'article 56.2 del Reglament d'Expropiació Forçosa, perquè els interessats, una vegada publicada la relació i fins al moment de l'alçament de l'acta prèvia, puguen formular per escrit, davant de la corporació expropiant, al·legacions únicament a l'efecte de resoldre possibles errors que s'hagen experimentat en fer una relació dels béns afectats per la urgent ocupació.  
En aquest expedient s'han complit totes les prescripcions legals contingudes en les disposicions abans esmentades, i s'ha tramitat el procediment d'acord amb la legislació vigent en la matèria.  
  
Per tot això, i a proposta de la consellera de Presidència, el Consell   
  
  
ACORDA  
  
Declarar la urgent ocupació dels béns i drets que més endavant s'indiquen com a annex, afectats per l'expedient expropiatori instruït per la Diputació Provincial de Castelló per a l'execució del projecte de les obres d'ampliació i millora de la carretera de Tírig a la Salzadella.  
  
  
Contra aquest acord, que posa fi a la via administrativa de conformitat amb el que estableix l'article 109.c de la Llei de Règim Jurídic de les Administracions Públiques i del Procediment Administratiu Comú, els interessats podran interposar els recursos següents:  
  
1. Directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptadors des de l'endemà de la notificació o publicació, si escau, del present acord en el Diari Oficial de la Comunitat Valenciana, de conformitat amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
2. Potestativament, un recurs de reposició davant el Consell, dins del termini d'un mes, comptador des de l'endemà de la notificació o publicació, si escau, d'este acord en el Diari Oficial de la Comunitat Valenciana, de conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, tenint en compte que no és possible simultaniejar el recurs contenciós administratiu i el recurs potestatiu de reposició.  
3. Donat cas que la interessada siga una administració pública no es pot interposar un recurs en via administrativa, sense perjudici del que disposa l'article 44 de la Llei 29/1998, de 13 de juliol, i ha de requerir prèviament perquè s'anul·le o revoque aquest acord, dins del termini de dos mesos, comptadors des de l'endemà de la notificació o publicació, si escau, d'este acord en el Diari Oficial de la Comunitat Valenciana, tenint en compte que això no incideix en l'executivitat de l'acord ni interromp els terminis amb vista a la seua fermesa, pel fet de no ser substitutiu del règim de recursos en via administrativa.   
  
Tot això sense perjudici que els interessats puguen exercitar qualsevol altra via que estimen oportuna.  
  
València, 16 de setembre de 2011  
  
La consellera secretària del Consell, p. s.,  
ISABEL BONIG TRIGUEROS  
  
  
  
ANNEX  
  
  
  
  
  
  
  
\* \* \* \* \*  
ANEXO  
  
  
  
